Gebaretaaltolk in psigiatriese hospitaal opgeneemThamsanqa (Thami) Jantjie Foto: Alon Skuy, SAPA Thamsanqa Jantjie, die gebaretaaltolk by oud-president Nelson Mandela se gedenkdiens, is in die Sterkfontein Psigiatriese Hospitaal opgeneem, het The Star Donderdag berig. Volgens die berig het Jantjie se vrou, Siziwe, haar man Dinsdag na die hospitaal in Krugersdorp geneem vir ŉ opvolgbesoek waar die voorstel gemaak is dat hy onmiddellik opgeneem moet word. “Die afgelope paar dae was baie moeilik. Ons het hom ondersteun omdat hy dalk ŉ ineenstorting sou hê,” het Siziwe gesê. Jantjie moes glo reeds op 10 Desember by Sterkfontein aangemeld het vir ŉ opvolgbesoek. Ná die aanbod om op dieselfde dag by die gedenkdiens by ENB-stadion in Soweto te tolk, het hy die hospitaal gekontak en die afspraak uitgestel. Collins Chabane, minister in die presidensie, het verlede Woensdag gesê die regering sal die bewerings oor Jantjie se bekwaamheid om gebare taal te tolk, ondersoek. Jantjie het ná die gedenkdiens aan verskeie mediahuise gesê hy het ŉ skisofreniese episode tydens die gedenkdiens beleef en hy het engele gesien en paniekerig geraak toe hy besef hy is omring deur gewapende polisie. -SAPA Lees ook: Gedenkdienstolk: “Ek tolk al jare lank” Mandela-diens: Gebaretaaltolk werk vir ANC-man Gebaretaaltolk: NVG kry nie hofdokumente nie Mandela-diens: Gebaretaaltolk aangekla van moord Regering “nie verleë” oor gebaretaaltolk Gedenkdiens-tolk beweer hy is skisofrenies Mandela-diens: Tolk was ‘n “bedrieër”